ระเบียบกรมสรรพสามิตระเบียบกรมสรรพสามิตว่าด้วยหลักเกณฑ์วิธีการ และเงื่อนไขในการเติมสาร Markerในน้ำมันดีเซลหมุนเร็วพ.ศ. ๒๕๔๓---------------- โดยที่เป็นการสมควรกำหนดหลักเกณฑ์วิธีการ และเงื่อนไขในการเติมสาร Marker ในน้ำมันดีเซลหมุนเร็วเพื่อให้สามารถตรวจสอบได้ว่าเป็นสินค้าที่ขอรับการยกเว้นหรือคืนภาษีหรือลดอัตราภาษี อาศัยอำนาจตามความใน ข้อ ๕ วรรคสามแห่งกฎกระทรวง ฉบับที่ ๓๒ (พ.ศ. ๒๕๔๒) ออกตามความในพระราชบัญญัติภาษีสรรพาสามิตพ.ศ. ๒๕๒๗ ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี และข้อ ๗ วรรคสาม และข้อ ๒๗ วรรคสอง แห่งระเบียบกรมสรรพสามิตว่าด้วยการยกเว้นหรือคืนภาษีหรือลดอัตราภาษี สำหรับสินค้าที่ส่งออกนอกราชอาณาจักร ตามมาตรา๑๐๐ และการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี ตามมาตรา ๑๐๒ พ.ศ. ๒๕๔๒ และเพื่อให้สามารถตรวจสอบได้ว่าเป็นสินค้าน้ำมันดีเซลหมุนเร็วที่ขอรับยกเว้นหรือคืนภาษีเพื่อส่งออกนอกราชอาณาจักรอธิบดีกรมสรรพสามิตจึงวางระเบียบไว้ ดังต่อไปนี้ ข้อ๑ ระเบียบนี้เรียกว่า"ระเบียบกรมสรรพสามิต ว่าด้วยหลักเกณฑ์ วิธีการ และเงื่อนไขในการเติมสาร Marker ในน้ำมันดีเซลหมุนเร็ว พ.ศ.๒๕๔๓" ข้อ๒ระเบียบนี้ให้ใช้บังคับตั้งแต่วันออกระเบียบเป็นต้นไป เว้นแต่ การเติมสาร Marker ในน้ำมันดีเซลหมุนเร็ว ตามที่กำหนดไว้ในข้อ ๗ และข้อ ๘ แห่งระเบียบนี้ ให้ใช้บังคับตั้งแต่วันที่ ๑๐ พฤษภาคม พ.ศ. ๒๕๔๓ เป็นต้นไป ข้อ๓ ให้ผู้อำนวยการสำนักบริหารการจัดเก็บภาษี๒ เป็นผู้รักษาการตามระเบียบนี้ และให้มีอำนาจสั่งการการปฏิบัติราชการและวินิจฉัยตีความหลักเกณฑ์การปฏิบัติตามระเบียบนี้ ข้อ๔ ในระเบียบนี้ "สารMarker" หมายถึง สารซูดาน มาร์คเกอร์ เอ 77/250 (Sudan Marker A77/250) "น้ำมันดีเซลหมุนเร็ว"หมายถึง น้ำมันดีเซลหมุนเร็วที่ขอยกเว้น หรือคืนภาษี หรือลดอัตราภาษีในกรณีที่ส่งออกนอกราชอาณาจักรตามมาตรา๑๐๐ หรือในกรรีที่เติมในเรื่อไปต่างประเทศที่มีขนาดเกินกว่าห้าร้อยตันกรอสส์ซึ่งเจ้าพนักงานศุลกากรได้ปล่อยให้ไปต่างประเทศแล้ว ตามมาตรา ๑๐๒ (๔) แห่งพระราชบัญญัติภาษีสรรพสามิตพ.ศ. ๒๕๒๗ ข้อ๕ให้ผู้ส่งสินค้าออกนอกราชอาณาจักรหรือผู้ประกอบอุตสาหกรรมขอเบิกสาร Marker จากกรมสรรพสามิต โดยยื่นคำขอเบิกสาร Marker ตามแบบMarker 01 ท้ายระเบียบนี้ และทำข้อตกลงการเบิกสาร Marker ตามแบบท้ายระเบียนนี้เป็นการล่วงหน้าไม่น้อยกว่าเจ็ดสิบห้าวันก่อนวันขอรับสาร Marker เว้นแต่ในกรณีเบิกสารMarker ครั้งแรก ให้ยื่นล่วงหน้าไม่น้อยกว่าสามวัน ก่อนวันขอรับสาร Marker ข้อ๖ให้ผู้ส่งสินค้าออกนอกราชอาณาจักรหรือผู้ประกอบอุตสาหกรรมนำสาร Marker ที่ได้รับไปเก็บไว้ภายในโรงอุตสาหกรรมหรือคลังสินค้าทัณฑ์บนหรือสถานที่เก็บสินค้าตามที่กำหนดไว้ในคำขอเบิกสาร Marker ในข้อ ๕ ข้อ๗ให้ผู้ส่งสินค้าออกนอกราชอาณาจักรหรือผู้ประกอบอุตสาหกรรมมีหน้าที่เติมสาร Marker เฉพาะที่เบิกจากกรมสรรพสามิตในน้ำมันดีเซลหมุนเร็วก่อนนำน้ำมันดีเซลหมุนเร็วดังกล่าวออกจากโรงกลั่นน้ำมันหรือโรงอุตสาหกรรมหรือคลังสินค้าทัณฑ์บนหรือสถานที่เก็บสินค้า ตามที่กำหนดในข้อ ๖ ข้อ๘ การเติมสาร Marker ให้ปฏิบัติดังนี้ ๘.๑ ให้เติมสาร Marker ในอัตราส่วนหนึ่งกิโลกรัม ต่อน้ำมันดีเซลหมุนเร็วสองหมื่นห้าพันลิตร ๘.๒เติมโดยวิธีการตักตวงด้วยมือ (Manual) หรือใช้เครื่องฉีก (Injector)หรือใช้วิธีอื่นใดตามที่ผู้อำนวยการสำนักบริหารการจัดเก็บภาษี ๒ กำหนด ข้อ๙ให้ผู้ส่งสินค้าออกนอกราชอาณาจักรหรือผู้ประกอบอุตสาหกรรมที่มีหน้าที่เติมสาร Marker ในน้ำมันดีเซลหมุนเร็วปฏิบัติ ดังนี้ ๙.๑ ยินยอมให้เจ้าพนักงานสรรพสามิตเข้าทำการตรวจสอบการเก็บสาร Marker ได้ตลอดเวลา ณ สถานที่เก็บสาร Marker นั้น ๙.๒ แจ้งสำนักงานสรรพสามิตแห่งท้องที่ที่ประสงค์จะทำการเติมสาร Marker ทราบเป็นหนังสือก่อนการเติมสาร Marker พร้อมทั้งยินยอมให้เข้าไปควบคุมและตรวจสอบการเติมสาร Marker นั้น ๙.๓ จัดทำบัญชีประจำวันแสดงปริมาณรับ - จ่าย คงเหลือ และปริมาณการใช้สาร Marker ตามแบบ Marker 02 ท้ายระเบียบนี้ให้แล้วเสร็จภายในสามวัน นับแต่วันที่มีเหตุที่ต้องลงรายการเกิดขึ้น และให้เก็บรักษาไว้ประจำ ณสถานที่ที่ทำการเติมสาร Marker นั้น ๙.๔ จัดทำรายงานแสดงปริมาณรับ - จ่าย คงเหลือ และการใช้สาร Marker ประจำเดือนตามแบบ Marker 03 ท้ายระเบียบนี้ส่งให้กรมสรรพสามิตและสำเนาให้สำนักงานสรรพสามิตแห่งท้องที่ทราบภายในวันที่ ๑๐ ของเดือนถัดไป ข้อ๑๐ การตรวจสอบสาร Marker ในน้ำมันดีเซลหมุนเร็วให้เจ้าพนักงานสรรพสามิตปฏิบัติตามคู่มือการใช้เครื่องมือ Near Infra Red สำหรับตรวจสอบสารMarker ท้ายระเบียบนี้ ในการตรวจสอบสารMarker โดยใช้เครื่องมือ Near Infra Red หากวัดค่าได้ตั้งแต่ ๘ หน่วยขึ้นไป ให้ถือว่าได้เติมสาร Marker เป็นไปตามสัดส่วนที่กรมสรรพสามิตกำหนดและหากวัดค่าได้ไม่เกินกว่า ๑.๓ หน่วยให้ถือว่าน้ำมันดีเซลหมุนเร็วดังกล่าวไม่มีสาร Marker ข้อ๑๑ ให้เจ้าพนักงานสรรพสามิต แห่งท้องที่ที่มีการเติมสาร Marker ดำเนินการตรวจสอบบัญชี รายงาน และปริมาณคงเหลือของสาร Marker ณสถานที่เก็บสาร Marker ดังกล่าวอย่างน้อยเดือนละ ๑ ครั้งแล้วรายงานผลการตรวจสอบให้ผู้อำนวยการสำนักบริหารการจัดเก็บภาษี ๒ ทราบ ข้อ๑๒ ในกรณีที่สาร Marker ที่เบิกไปจากกรมสรรพสามิตสูญหายหรือขาดจำนวนไป ผู้ส่งสินค้าออกนอกราชอาณาจักรหรือผู้ประกอบอุตสหากรรมจะต้องชดใช้ค่าสารMarker ที่สูญหายหรือขาดจำนวนไปดังกล่าวเป็นจำนวนเงินเท่ากับสิบเท่าของราคาสาร Marker ที่กรมสรรพสามิตจัดซื้อเว้นแต่จะพิสูจน์ได้ว่าเกิดจากเหตุสุดวิสัยหรือมีเหตุผลอันสมควร ข้อ๑๓ หากหลักเกณฑ์ และวิธีการใดที่ไม่ได้กำหนดไว้ในระเบียบนี้ให้ผู้อำนวยการสำนักบริหารการจัดเก็บภาษี ๒เป็นผู้วินิจฉัยหรือพิจารณาสั่งการเป็นกรณี ๆ ไป ประกาศณ วันที่ ๒๐ เมษายน พ.ศ. ๒๕๔๓ วุฒิชัย พงษ์ประสิทธิ์ อธิบดีกรมสรรพสามิต[รก.๒๕๔๓/พ๔๕ง/๓/๑๒ พฤษภาคม ๒๕๔๓]